เข้มประกันฟอกเงินคปภ.ดึงทั่วโลกร่วม
คปภ.ร่วมมือทั่วโลกดูแลประกัน ยึดหลักธรรมาภิบาล ป้องกันการฟอกเงิน ก่อการร้าย
4 เม.ย. 2555

คปภ.ร่วมมือทั่วโลกดูแลประกัน ยึดหลักธรรมาภิบาล ป้องกันการฟอกเงิน ก่อการร้าย
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ.ได้ร่วมกับสถาบันวิจัยและการฝึกอบรมด้านการประกันภัยแห่งอาเซียน (The ASEAN Insurance Training &amp; Research Institute : AITRI) จัดอบรมเชิงปฏิบัติการ เรื่อง การตรวจ สอบ ณ ที่ทำการธุรกิจและการวิเคราะห์ฐานะการเงินบริษัทประกัน ภัย โดยมีผู้แทนหน่วยงานกำกับดูแลธุรกิจประกันภัยทั่วโลกเข้าร่วมด้วย
ทั้งนี้ เพื่อเป็นการเสริมสร้างความเข้าใจกระบวนการตรวจสอบ ณ ที่ทำการธุรกิจ การวิเคราะห์ฐานะทางการเงินของบริษัทประกันภัย การกำกับดูแลธุรกิจประกันภัยตามหลักธรรมาภิบาลและแบบรวมกลุ่ม การป้องกันและปราบปรามการฟอกเงินและการต่อต้านการสนับสนุนทางการเงินแก่การก่อการร้าย จากวิทยากรที่มีความรู้ความเชี่ยวชาญเฉพาะด้าน รวมถึงเปิดโอกาสให้ผู้เข้าร่วมอบรมได้แลกเปลี่ยนความรู้เกี่ยวกับหลักปฏิบัติที่เหมาะสมในการตรวจสอบบริษัทประกันภัย
เลขาธิการ คปภ. กล่าวว่า ปัจจุบันตลาดประกันภัยในหลายๆ ประเทศในแถบภูมิภาคเอเชียและตลาดเกิดใหม่ มีอัตราการเติบโตที่รวดเร็ว มีการพัฒนาผลิตภัณฑ์ประกันภัยใหม่ๆ ที่มีความซับซ้อน เพื่อตอบสนองความต้องการของประชาชนที่เปลี่ยนไป ส่งผลให้บริษัทประกันภัยต้องเผชิญกับการแข่งขันที่สูงขึ้นตามไปด้วย หน่วยงานกำกับดูแลธุรกิจประกันภัยจำเป็นต้องมีความเข้าใจเรื่องการตรวจสอบและณ ที่ทำการธุรกิจ การกำกับธุรกิจแบบรวมกลุ่ม รวมถึงการกำกับดูแลธุรกิจประกันภัยที่เป็นมาตรฐานสากลเพื่อพัฒนาเสถียรภาพของธุรกิจประกันภัยให้เติบโตอย่างยั่งยืน ต่อไป